נבקש שתזכור- לא תמיד אותו צד פוליטי יכהן בשלטון. על כן האינטרס הציבורי הרחב ביותר הינו שכל שלטון, יהיה גוונו הפוליטי אשר יהיה, ייחשף לבקרה ודין וחשבון
22 ביוני, 2017 כבוד השר, אנו קוראים לך למשוך את הצעת החוק המבקשת לפטור את המשרד לנושאים אסטרטגיים והסברה שבראשותך מחובותיו לשקיפות כלפי הציבור, ולהמשיך לפעול בשקיפות כפי שפעלת עד כה באופן מעורר השראה. נסביר: תזכיר החוק שהינך מקדם ואושר בממשלה מבקש להחריג באופן חסר תקדים את הפעילות העיקרית של משרד ממשלתי שלם מחוק חופש המידע – חוק שמאפשר לציבור לפקוח עין על פעילות הממשלה. הנימוק הביטחוני לפטור זה – מביך. משרד הביטחון והמשרד לענייני מודיעין לא הוחרגו מעולם. למה? משום שחוק חופש המידע קובע ממילא כי אין חובה להעביר מידע שיש בו חשש לפגיעה ביטחון המדינה או ביחסי החוץ שלה. זאת ועוד, חוק זה יפגע ביכולת הציבור להתחקות בזמן אמת אחר האופן שבו מתנהלות הרשויות הציבוריות: בפשטות, כשאין שקיפות – אין ביקורת יעילה . יש רק לפתוח את דוח מבקר המדינה הטרי כדי להבין את חשיבות השקיפות. בעוד שאנו מבינים כי עדיף שנושאים מסוימים יישמרו הרחק מהעין הציבורית – כבר היום חוק חופש המידע כולל בתוכו כאמור סייגים בנושאי ביטחון וחוץ, ומאזן אותם עם ערכים העומדים בבסיס הדמוקרטיה-  ובראשם זכות הציבור לדעת. מעבר לכך, כבוד השר, בקידום חוק זה אתה יוצר מדרון חלקלק לאימוץ מדיניות לא מוסברת של הסתרה. מהמעט שכן נחשף לגבי פעילות משרדך, ראינו כי כספי המסים מנותבים בין השאר למיזמי שיתופי פעולה עם התקשורת (דוגמא מתחת), ההסתדרות, הסוכנות היהודית ועמותות שונות. בימים האחרונים התפרסמו כתבות מחמיאות בעיתון "ידיעות אחרונות" ששולמו מכספי משלם המסים. האם לדעתך אין היא זכות הציבור לדעת לאן הכסף שלו בדיוק יילך, ועבור מה? נבקש שתזכור- לא תמיד אותו צד פוליטי יכהן בשלטון. על כן האינטרס הציבורי הרחב ביותר הינו שכל שלטון, יהיה גוונו הפוליטי אשר יהיה, ייחשף לבקרה ודין וחשבון. יבוא היום בו גם אתה תבקש נתונים לגבי פעילות ממשלתית – ואתה עלול להיחסם בעקבות החוק אותו הובלת כעת. אנו משוכנעים כי התזכיר ייגנז על ידך במהרה, טרם יקודם בכנסת. כולנו תקווה שתסכים כי יש זכות לציבור להיחשף לפעולות השלטון, וכי תחת שרביטך לא נהיה עדים לשימוש מופרז במושג ביטחון כדי למנוע בקרה יעילה. בברכה, חברי מיזם "ימים של שקיפות" 